CELEX: 62017TN0719
Language: mt
Date: 2017-10-23 00:00:00
Title: Kawża T-719/17: Rikors ippreżentat fit-23 ta’ Ottubru 2017 – DuPont de Nemours et vs Il-Kummissjoni

22.1.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 22/43
            
         Rikors ippreżentat fit-23 ta’ Ottubru 2017 – DuPont de Nemours et vs Il-Kummissjoni
   (Kawża T-719/17)
   (2018/C 022/60)
   Lingwa tal-kawża: l-Ingliż
   
      Partijiet
   
   
      Rikorrenti: DuPont de Nemours (Deutschland) GmbH (Neu-Isenburg, il-Ġermanja) u 12 oħra (rappreżentanti: D. Waelbroeck, I. Antypas u A. Accarain, lawyers)
   
      Konvenuta: Il-Kummissjoni Ewropea
   
      Talbiet
   
   Ir-rikorrenti jitolbu li l-Qorti Ġenerali jogħġobha:
   
               —
            
            
               tannulla r-Regolament tal-Kummissjoni (UE) 2017/1496 tat-23 ta’ Awwissu 2017 li jikkonċerna n-nuqqas ta’ tiġdid tal-approvazzjoni tas-sustanza attiva Flupirsulfuron-metil (“FPS”), u l-irtirar tal-awtorizzazzjonijiet ta’ tqegħid fis-suq għal prodotti għall-protezzjoni tal-pjanti li jinkludu din is-sustanza (1),
            
         
               —
            
            
               tikkundanna lill-konvenuta tħallas l-ispejjeż kollha.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw sitt motivi.
   
               1.
            
            
               L-ewwel motiv ibbażat fuq ksur tar-Regolament PPP (1107/2009) (2), tar-Regolament ta’ Tiġdid (1141/2010) (3), tar-Regolament CLP (1272/2008) (4) u tad-Direttiva dwar l-Ittestjar Fuq l-Annimali (2010/63) (5):
               
                           —
                        
                        
                           ir-rikorrenti jsostnu li r-regolament ikkontestat kien ġie adottat bi ksur tar-Regolament ta’ Tiġdid (1141/2010) u tar-Regolament ta’ Gwida (SANCO/10387/2010 rev. 8), sa fejn l-EFSA evalwat mill-ġdid il-profil ta’ perikolu tal-FPS minkejja li ma kienx hemm bidla fl-istat ta’ għarfien xjentifiku u fil-kuntest ġuridiku applikabbli;
                        
                     
                           —
                        
                        
                           ir-rikorrenti jsostnu li r-regolament ikkontestat kien ġie adottat bi ksur tar-Regolament CLP (1272/2008) u tal-Gwida tal-Kummissjoni dwar il-Metaboliti fl-Ilma ta’ Taħt l-Art (SANCO/221/2000 rev. 10), sa fejn l-EFSA bbażat ruħha fuq il-proposta tagħha stess ta’ klassifikazzjoni tal-perikolu għall-FPS sabiex tippreżumi t-tossiċità ta’ tliet metaboliti fl-ilma ta’ taħt l-art;
                        
                     
                           —
                        
                        
                           ir-rikorrenti jsostnu li r-regolament ikkontestat kien ġie adottat bi ksur tar-regoli tal-Unjoni dwar l-ittestjar fuq l-annimali, li jinsabu fir-Regolament PPP (1107/2009) u fid-Direttiva dwar l-Ittestjar Fuq l-Annimali (2010/63), sa fejn l-EFSA identifikat nuqqas ta’ data għal studji addizzjonali ta’ ġenotossiċità, mingħajr ma qieset kif meħtieġ il-provi kollha u minkejja l-assenza ta’ neċessità pprovata li jsiru testijiet addizzjonali.
                        
                     
         
               2.
            
            
               It-tieni motiv ibbażat fuq il-fatt li l-EFSA bbażat ruħha fuq gwida ġdida u mhux stabbilita, bi ksur tal-prinċipju ta’ ċertezza legali, tad-drittijiet tad-difiża u ta’ diversi dispożizzjonijiet tad-dritt tal-Unjoni:
               
                           —
                        
                        
                           ir-rikorrenti jsostnu li r-regolament ikkontestat kien ġie adottat bi ksur tal-prinċipju ta’ ċertezza legali, tad-drittijiet tad-difiża tal-applikant għal tiġdid kif ukoll ta’ diversi dispożizzjonijiet tad-dritt tal-Unjoni, sa fejn l-EFSA wettqet l-evalwazzjoni tal-ġenotossiċità għal żewġ metaboliti FPS abbażi ta’ opinjoni xjentifika ġdida u mhux approvata attwalment fi stadju ta’ eżami mill-ġdid, li wasslet lill-EFSA tidentifika nuqqas artifiċjali ta’ data fil-fajl ta’ tiġdid, li sussegwentement huma ma ngħatawx l-opportunità jindirizzaw.
                        
                     
         
               3.
            
            
               It-tielet motiv ibbażat fuq nuqqas ta’ twettiq ta’ evalwazzjoni kompleta tar-riskju bi ksur tad-drittijiet tad-difiża u ta’ diversi dispożizzjonijiet tad-dritt tal-Unjoni:
               
                           —
                        
                        
                           ir-rikorrenti jsostnu li r-regolament ikkontestat kien ġie adottat bi ksur tad-drittijiet tad-difiża tal-applikant għal tiġdid u ta’ diversi dispożizzjonijiet tad-dritt tal-Unjoni, sa fejn il-Kummissjoni bbażat ruħha esklużivament fuq il-konklużjonijiet li waslet għalihom l-EFSA sabiex tiddeċiedi li tipprojbixxi l-FPS, mingħajr ma ħadet inkunsiderazzjoni l-informazzjoni xjentifika kollha disponibbli li turi s-sigurtà tal-FPS, u b’mod partikolari l-istudji addizzjonali spontanji mwettqa mill-applikant għal tiġdid sabiex jindirizza n-nuqqas allegat ta’ data u tħassib identifikat mill-EFSA, kif ukoll l-evalwazzjoni tal-Istat Membru relatur u l-kummenti tal-Istati Membri l-oħra waqt l-eżami mill-ġdid tat-tiġdid.
                        
                     
         
               4.
            
            
               Ir-raba’ motiv ibbażat fuq ksur tal-prinċipju ta’ proporzjonalità:
               
                           —
                        
                        
                           ir-rikorrenti jsostnu li r-regolament ikkontestat huwa manifestament sproporzjonat fir-rigward tal-profil ta’ sigurtà globali tal-FPS u li l-Kummissjoni setgħet indirizzat it-tħassib allegat relatat mar-regolament ikkontestat permezz ta’ miżuri inqas restrittivi li ma jinvolvux projbizzjoni tal-użu tal-FPS, pereżempju permezz tal-użu tal-Proċedura ta’ Informazzjoni ta’ Konferma prevista fl-Artikolu 6(f) tar-Regolament PPP (1107/2009) jew permezz ta’ miżuri ta’ attenwazzjoni tar-riskju deċiżi fuq livell nazzjonali mill-Istati Membri tal-Unjoni.
                        
                     
         
               5.
            
            
               Il-ħames motiv ibbażat fuq ksur tal-prinċipju ta’ nondiskriminazzjoni:
               
                           —
                        
                        
                           ir-rikorrenti jsostnu li l-Kummissjoni kisret il-prinċipju ta’ nondiskriminazzjoni, sa fejn it-tħassib allegat relatat mar-regolament ikkontestat kien b’mod konsistenti ġie indirizzat permezz ta’ miżuri inqas restrittivi fil-prassi deċiżjonali preċedenti tal-Kummissjoni. Madankollu, sa issa, il-Kummissjoni qatt ma bbażat ruħha fuq tali tħassib sabiex tiġġustifika projbizzjoni assoluta tal-użu ta’ sustanza.
                        
                     
         
               6.
            
            
               Is-sitt motiv ibbażat fuq ksur tal-prinċipji ta’ amministrazzjoni tajba u tal-aspettattivi leġittimi ta’ DuPont:
               
                           —
                        
                        
                           ir-rikorrenti jsostnu li l-Kummissjoni naqset milli tittratta kif meħtieġ il-proċess ta’ eżami mill-ġdid għall-FPS, li kellu bħala effett li DuPont kellha tinvesti riżorsi kunsiderevoli fit-tħejjija ta’ fajls xjentifiċi li eventwalment sfaw totalment inutli peress li l-Kummissjoni b’mod mhux mistenni rrevediet il-pożizzjoni tagħha fir-rigward ta’ ċertu tħassib. Barra minn hekk, ir-rikorrenti jsostnu li r-regolament ikkontestat jikkomprometti l-għanijiet ta’ politika ta’ kompetizzjoni relatati mat-tneħħija tal-FPS, li l-Kummissjoni nnifisha imponiet fuq Dow/DuPont sabiex tevita l-ħolqien ta’ pożizzjoni dominanti fis-suq ŻEE tal-erbiċidi taċ-ċereali. Dan it-trattament ħażin tal-proċess ta’ eżami mill-ġdid għall-FPS jammonta għal ksur mill-Kummissjoni tad-dmir ta’ diliġenza tagħha, tal-prinċipji ta’ amministrazzjoni tajba u tal-aspettattivi leġittimi ta’ DuPont.
                        
                     
         
      (1)  Regolament ta’ Implimentazzjoni tal-Kummissjoni (UE) 2017/1496 tat-23 ta’ Awwissu 2017 li jikkonċerna n-nuqqas ta’ tiġdid tal-approvazzjoni tas-sustanza attiva DPX KE 459 (flupirsulfuron-metil), skont ir-Regolament (KE) Nru 1107/2009 tal-Parlament Ewropew u tal-Kunsill dwar it-tqegħid fis-suq ta’ prodotti għall-protezzjoni tal-pjanti, u li jemenda r-Regolament ta’ Implimentazzjoni tal-Kummissjoni (UE) Nru 540/2011 (ĠU 2017 L 218, p. 7).
   
      (2)  Regolament (KE) Nru 1107/2009 tal-Parlament Ewropew u tal-Kunsill tal- 21 ta’ Ottubru 2009 dwar it-tqegħid fis-suq ta’ prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (ĠU 2009 L 309, p. 1).
   
      (3)  Regolament tal-Kummissjoni (UE) Nru 1141/2010 tas- 7 ta’ Diċembru 2010 li jistabbilixxi l-proċedura għat-tiġdid tal-inklużjoni tat-tieni grupp ta’ sustanzi attivi fl-Anness I għad-Direttiva tal-Kunsill 91/414/KEE u li jistabbilixxi l-lista ta’ dawk is-sustanzi (ĠU 2010 L 322, p. 10).
   
      (4)  Regolament (KE) Nru 1272/2008 tal-Parlament Ewropew u tal-Kunsill tas- 16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006 (ĠU 2008 L 353, p. 1).
   
      (5)  Direttiva 2010/63/UE tal-Parlament Ewropew u tal-Kunsill tat- 22 ta’ Settembru 2010 dwar il-protezzjoni tal-annimali li jintużaw għal skopijiet xjentifiċi (ĠU 2010 L 276, p. 33).